**Ministru kabineta noteikumu “Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi” projekta  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2017.gada 2.februārī Saeimā pieņemts likumprojekts “Grozījumi Imigrācijas likumā”, kas paredz jaunu pamatu termiņuzturēšanās atļaujas pieprasīšanai, atvieglotus ieceļošanas kritērijus Eiropas Savienības zilās kartes pieprasīšanai un sarežģītākus nosacījumus ārvalsts komersantu pārstāvniecību pārstāvjiem, kuri vēlas saņemt uzturēšanās atļaujas Latvijas Republikā. Likumprojekta izpildei nepieciešams veikt grozījumus Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi” |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu “Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi” projektā (turpmāk – projekts):  1) paredzēts piešķirt tiesības jaunuzņēmumu pārstāvjiem, ārzemniekiem, kas tiks nodarbināti specialitātēs, ko Ministru kabinets iekļaus to profesiju (specialitāšu) sarakstā, kurās prognozēts būtisks darbaspēka trūkums (MK noteikumi izdoti saskaņā ar Imigrācijas likuma 9.panta septīto daļu), kā arī paaugstināta terorisma riska valstu sarakstā neiekļauto valstu pilsoņiem, kuri vēlas mācīties vai studēt Latvijā, iesniegt dokumentus termiņuzturēšanās atļaujas pieprasīšanai, atrodoties Latvijas Republikas teritorijā ar derīgu vīzu;  2) noteikts, ka ārzemniekiem, kuri pieprasa uzturēšanās atļauju saistībā ar darbību jaunuzņēmumos, nav nepieciešams izsaukums ne pieprasot, ne reģistrējot uzturēšanās atļauju. Šāds priekšlikums iekļauts, lai veicinātu šādas kategorijas ārzemnieku ieceļošanu un, līdz ar to, tautsaimniecības attīstību. Līdzīgs lēmums pieņemts arī par vispārējo izglītības iestāžu audzēkņiem un personām, kuras pieprasa uzturēšanās atļaujas saistībā ar humāniem apsvērumiem vai valsts interesēm;  3) projekts precizēts, lai atteiktos no prasības iesniegt tikai notariāli apliecinātus dokumentu atvasinājumus (kopijas) vai notariāli neapliecinātu dokumentu gadījumā oriģināla uzrādīšanas obligātas prasības, pieļaujot arī tādu dokumentu atvasinājumu iesniegšanu (neuzrādot to oriģinālus), kas nav notariāli apliecināti, bet atbilst citam dokumenta atvasinājuma apliecinājuma veidam. Iekšlietu ministrija šādu risinājumu vēlas ieviest, lai samazinātu administratīvo slogu juridiskajām un fiziskajām personām (jo ir gadījumi, kad personu rīcībā ir precīzas dokumentu kopijas, kas nav apliecinātas notariāli, bet oriģināls atrodas pie personas, kas neuzturas Latvijas Republikā), kā arī, lai panāktu projekta pilnīgu atbilstību Dokumentu juridiskā spēka likumam, kas pieļauj pašu personu apliecinātu atvasinājumu iesniegšanu, neuzrādot dokumenta oriģinālu. Šaubu gadījumā par dokumenta īstumu dokumenta oriģināls tiks pieprasīts, kā to paredz Dokumentu juridiskā spēka likums;  4) noteikts, ka personām, kuras ierodas praksē Latvijas Republikā, nav jāiesniedz izglītības dokumenti, ja viņi ir izglītības iestāžu audzēkņi vai studenti, kas veic praksi pirms izglītību apliecinoša dokumenta iegūšanas;  5) paredzēts, ka izglītības dokuments nav jāiesniedz arī tad, ja nemainās ārzemnieka nodarbināšanas joma, ar to saprotot situāciju, kur ārzemnieka iepriekšējais izglītību vai profesionālu kvalifikāciju apliecinošais dokuments joprojām apliecina ārzemnieka atbilstību paredzamajam amatam. Piemēram, ja ārzemnieks iesniedzis ekonomista kvalifikāciju apliecinošu dokumentu un turpmāks tiks nodarbināts nevis nodokļu ekonomista, bet darba algas ekonomista amatā, nav nepieciešams atkārtoti iesniegt izglītības dokumentu, savukārt šāds dokuments būs nepieciešams, ja ārzemnieku, kurš pirms tam veicis nodokļu ekonomista pienākumus, paredzēts nodarbināt, piemēram, jurista amatā;  6) paredzēta iespēja Eiropas Savienības zilās kartes pieprasīšanas gadījumā izglītību apliecinoša dokumenta vietā iesniegt piecu gadu profesionālo pieredzi apliecinošu dokumentu, kā tas noteikts Imigrācijas likuma 2.februāra grozījumu tekstā;  7) ievērojot to, ka Pilsonības un migrācijas lietu pārvalde saņēmusi jautājumus par to, kādā veidā darba ņēmējus var uzaicināt darbaspēka nodrošināšanas pakalpojuma sniedzēji, projektā paredzēts dokuments (iesniegums, kurā norādīta informācija par katra uzaicināmā ārzemnieka paredzamo nodarbināšanas ilgumu pie attiecīgā darbaspēka nodrošināšanas pakalpojuma saņēmēja un darba izpildes vietu), kāds jāiesniedz šādam komersantam, iesniedzot izsaukuma pieteikumu. Šāds nosacījums paredzēts, lai samazinātu risku, ka uzaicinātie ārzemnieki netiek nekur nodarbināti, kā arī, lai pēc uzturēšanās atļauju piešķiršanas būtu iespējams veikt operatīvu kontroli faktiskajās darba izpildes vietās. Ievērojot to, ka Darba likums paredz iespēju nodarboties ar darbaspēka nodrošināšanas pakalpojumu sniegšanu, arī migrāciju regulējošajos normatīvajos aktos ir jāparedz kārtība, kādā iespējams uzaicināt ārzemniekus darbaspēka nodrošināšanas pakalpojumu sniegšanas ietvaros. Iekšlietu ministrija nesaskata paaugstinātu nelegālās migrācijas vai korupcijas risku, ieviešot iepriekš minēto prasību, tomēr regulāri veiks pārbaudes, lai pārliecinātos, vai tiek ievērotas normatīvo aktu prasības;  8) svītrots noteikumu 17.punkts, jo tas dublē Ministru kabineta 2014.gda 28.janvāra noteikumu Nr.55 “Noteikumi par ārzemnieku nodarbināšanu” 5.punktā iekļauto regulējumu;  9)precizēts noteikumu 18.punkts, paredzot to, ka jauns izsaukums nodarbinātam ārzemniekam jānoformē tikai gadījumā, ja mainās viņa profesija (amats) un saskaņā ar Ministru kabineta noteikumiem, kas regulē ārzemnieku nodarbinātību Latvijas Republikā, šī amata ieņemšanai nepieciešams pieteikt brīvu darba vietu Nodarbinātības valsts aģentūrā;  10) precizētas normas, kas paredz valsts nodevas samaksu par uzturēšanās atļaujas pieprasīšanai iesniegto dokumentu izskatīšanu. Šobrīd tiesību akts paredz, ka jāiesniedz valsts nodevas samaksu apliecinošs dokuments, bet, ievērojot to, ka šo informāciju iestāde pati var pārbaudīt Valsts kases informācijas sistēmā, šāda dokumenta iesniegšana nav nepieciešama, izņemot gadījumos, kad dokumenti atļauju pieprasīšanai iesniegti Latvijas Republikas diplomātiskajā vai konsulārajā pārstāvniecībā ārvalstīs un tiek novirzīta kontā, ko neadministrē Pilsonības un migrācijas lietu pārvalde;  11) noteikts, ka personām, kam piešķirts bēgļa statuss, alternatīvais statuss vai pagaidu aizsardzība Latvijas Republikā, nav jāiesniedz pamatdokumenti uzturēšanās atļaujas pieprasīšanai, jo lēmums par uzturēšanās atļaujas piešķiršanu tiek pieņemts vienlaikus ar lēmumu par attiecīgā statusa piešķiršanu, personām neveicot atsevišķu procedūru – uzturēšanās atļaujas pieprasīšanu;  12) precizēts to personu loks, kam jāiesniedz tiesas lēmums par aizbildnības vai aizgādnības noteikšanu, attiecinot to arī uz repatriantu ģimenes locekļiem, kas atrodas aizbildnībā vai aizgādnībā;  13) noteikti dokumenti, kādi jāiesniedz ārzemniekiem, kas vēlas saņemt uzturēšanās atļaujas saistībā ar darbību jaunuzņēmumā, kā vienīgo specifisko dokumentu paredzot plānotās darbības apraksta iesniegšanu. Šaubu gadījumā par inovatīvā produkta atbilstību Jaunuzņēmumu darbības atbalsta likumā iekļautajai inovatīvā produkta definīcijai Pilsonības un migrācijas lietu pārvalde lūgs Latvijas Investīciju un attīstības aģentūras kā Jaunuzņēmumu atbalsta darbības likumā noteikto atbalsta programmu administrējošās iestādes atzinumu. Jaunuzņēmuma pārstāvjiem, reģistrējot uzturēšanās atļauju, nebūs jāiesniedz nekādi specifiski dokumenti, jo Pilsonības un migrācijas lietu pārvalde veiks nepieciešamās pārbaudes komercreģistrā, pārbaudot, vai notikusi jaunuzņēmuma reģistrācija, kā arī, vai jaunuzņēmumā veikta riska kapitāla investora investīcija noteiktā apmērā;  14) precizēti dokumenti, kādi jāiesniedz ārzemniekiem, kas vēlas saņemt uzturēšanās atļaujas kā ārvalsts komersanta pārstāvniecības pārstāvji.  15) precizēts, ka gadījumos, kad nepilngadīgi izglītības iestāžu audzēkņi pieprasa uzturēšanās atļauju mācībām vispārējās izglītības iestādē, nav nepieciešams līgums par mācībām, bet tikai izglītības iestādes apliecinājums par to, ka ārzemnieks ir uzņemts mācībām šajā iestādē. Šāds priekšlikums iekļauts, jo šobrīd izglītības jomu regulējošie normatīvie akti neparedz pienākumu vidējās izglītības iestādēm slēgt līgumus par izglītības iegūšanu;  16) svītrots noteikumu 57.punkts, kas paredzēja iesniedzamo dokumentu ārzemniekam, kas pieprasa pastāvīgās uzturēšanās atļauju saistībā ar to, ka apguvis vidējās izglītības programmu valsts valodā, jo šāds pastāvīgās uzturēšanās atļaujas pieprasīšanas pamats ir izslēgts no Imigrācijas likuma 24.panta;  17) svītroti noteikumu 69. un 86.punkti, jo fakts, ka uzņēmums nodarbina vairāk nekā 10 darbinieku un tā bilance pārsniedz divus miljonus *euro*, nenodrošina to, ka uzņēmums veic normatīvajos aktos paredzēto nodokļu nomaksu;  18) precizēts šobrīd spēkā esošo noteikumu 100.punkts, precizējot to, ka humānu apsvērumu dēļ izceļošanas termiņš no Latvijas Republikas var tikt pagarināts arī gadījumos, ja tiek pieņemts lēmums par atteikumu izsniegt uzturēšanās atļauju. Šobrīd, atsakot izsniegt uzturēšanās atļauju, izceļošanas termiņa pagarināšana nav iespējama, bet atsevišķos gadījumos, kas saistīti ar humāniem apsvērumiem šādu lēmumu ir nepieciešams pieņemt;  19) saskaņā ar Imigrācijas likuma 23.panta pirmās daļas 2., 3. vai 4.punktu uzturēšanās atļaujas saņēmušajiem ārzemniekiem paredzēta analoga nodokļu samaksas pārbaude tai, kāda tiek veikta ārzemniekiem, kas pieprasa un ir saņēmuši uzturēšanās atļaujas saistībā ar Imigrācijas likuma 23.panta pirmās daļas 28.punktu, proti, uz personām, kas atļauju saņēmuši līdz 2016.gada 1.jūlijam, neattiecina prasību par noteiktas nodokļu summas samaksu valsts budžetā pirmajā nepilnajā pārskata gadā, tādējādi ievērojot tiesiskās paļāvības principu.  Projekts tiks īstenots attiecīgajām institūcijām piešķirto valsts budžeta līdzekļu ietvaros. |
| 3. | Projekta izstrādē iesaistītās institūcijas | Iekšlietu ministrija, Pilsonības un migrācijas lietu pārvalde, Ekonomikas ministrija, Labklājības ministrija, Latvijas Investīciju un attīstības aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kas pieprasa uzturēšanās atļaujas Latvijā, un viņu uzaicinātāji. 2016.gadā ir izsniegtas 39 600 uzturēšanās atļaujas. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums labvēlīgi ietekmēs tautsaimniecību un administratīvo slogu, jo projektā paredzēts atteikties no vairāku līdz šim nepieciešamo dokumentu iesniegšanas (atsevišķām ieceļotāju kategorijām), kā arī paplašina to personu loku, kurām ir tiesības iesniegt dokumentus uzturēšanās atļauju pieprasīšanai, atrodoties Latvijas Republikas teritorijā. |
| 3. | Administratīvo izmaksu monetārs novērtējums | Projekts paredz jaunu uzturēšanās atļaujas saņemšanas pamatu – darbību jaunuzņēmumā inovatīva produkta ieviešanai vai attīstībai. Paredzams, ka gada laikā varētu tikt saņemti ap 30 šādu pieteikumu.  Administratīvās izmaksas Pilsonības un migrācijas lietu pārvaldei:  C (uzturēšanās atļaujas pieteikuma pieņemšana un lēmuma sagatavošana) = (atalgojums 5,92 *euro*/h x 0,5h) x (30 ārzemnieki gadā x 1 uzturēšanās atļaujas pieteikums) = 88,80 *euro*).  Administratīvās izmaksas ārzemniekam:  C (ierašanās Pilsonības un migrācijas lietu pārvaldē uzturēšanās atļaujas pieteikuma iesniegšanai un atļaujas saņemšanai) = (atalgojums 4,47 *euro*/h x 3h) x (30 ārzemnieki gadā x 2 procedūras gadā) = 804,60 *euro*).  Administratīvās izmaksas kopā: 893,40 *euro*. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot Iekšlietu ministrijas un Pilsonības un migrācijas lietu pārvaldes tīmekļa vietnē. |
| 2. | Sabiedrības līdzdalība projekta izstrādē | Projekts 2017.gada 6.martā publicēts Iekšlietu ministrijas un Pilsonības un migrācijas lietu pārvaldes tīmekļa vietnēs vietnēs. Sabiedrības viedokli iespējams iesniegt līdz 2017.gada 27.martam. |
| 3. | Sabiedrības līdzdalības rezultāti | Par projektu komentāri nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, Latvijas Republikas diplomātiskās un konsulārās pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Iekšlietu ministrs Rihards Kozlovskis

Vīza:

valsts sekretāres pienākumu izpildītāja Ingūna Aire

I.Briede, 67219546

[ilze.briede@pmlp.gov.lv](mailto:ilze.briede@pmlp.gov.lv)